সৈয়দ মুস্তাক আলি টি-টোয়েন্টি টুর্নামেন্টের জন্য বাংলা দলে নেওয়া হতে পারে কণিষ্ক শেঠ ও প্রমোদ চান্ডিলাকে। আজ, রবিবার সল্ট লেকে যাদবপুর বিশ্ববিদ্যালয়ের মাঠে বাংলার দল নির্বাচন। তার আগের দিন বাংলা দলে বেশ কয়েকটি পরিবর্তনের ইঙ্গিত পাওয়া গেল। জানা গেল, টি-টোয়েন্টি টুর্নামেন্টের জন্য নির্বাচকেরা জোর দিতে চান তারুণ্যের ওপর। সেই সঙ্গে স্থানীয় ক্রিকেটের পারফরম্যান্সকেও গুরুত্ব সহকারে বিবেচনা করা হবে নির্বাচনী বৈঠকে।
জে সি মুখোপাধ্যায় টুর্নামেন্টে শ্যামবাজারের বিরুদ্ধে ম্যাচ জেতানো ইনিংস খেলায় প্রমোদকে নিয়ে আগ্রহী নির্বাচকেরা। চোটের জন্য পেসার সায়ন ঘোষকে পাওয়া যাবে না। তাঁর বদলি হিসাবে নেওয়া হতে পারে গত মরসুমে বাংলার হয়ে সৈয়দ মুস্তাক আলি ট্রফিতে খেলা কণিষ্ককে। তবে বাদ পড়তে পারেন অভিমন্যু ঈশ্বরন। শোনা গেল, তাঁকে টি-টোয়েন্টি ফর্ম্যাটের জন্য ভাবা হচ্ছে না। লক্ষ্মীরতন শুক্লকে নিয়ে জল্পনা চললেও শনিবার পর্যন্ত যা ইঙ্গিত, তাতে তাঁকে রেখেই দল ঘোষণা করা হবে। তবে সিনিয়র ক্রিকেটারদের পারফরম্যান্স নিয়ে কাটাছেঁড়া করা হতে পারে বলে সূত্রের খবর।
চ্যাম্পিয়ন ইস্টবেঙ্গল
মরসুমের প্রথম ট্রফি ঢুকল লাল-হলুদ তাঁবুতে। এ এন ঘোষ ট্রফির ফাইনালে ভবানীপুরকে ১৫৫ রানে হারিয়ে চ্যাম্পিয়ন হল ইস্টবেঙ্গল। শনিবার সেঞ্চুরি করলেন ইস্টবেঙ্গলের প্রসেনজিৎ দাস ও শুভজিৎ বন্দ্যোপাধ্যায়। ৩৪৪ রান তাড়া করতে নেমে দ্বিতীয় ইনিংসে ভবানীপুর আটকে যায় ১৮৮/৫ স্কোরে।